**Provocări în managementul lupusului eritematos sistemic**

Mihulecea (Jitian) Cristina-Raluca1,2, Rotaru Maria1,2,3

1Spitalul Clinic Județean de Urgență Sibiu, Secția Dermatovenerologie

2Universitatea de Medicină și Farmacie "Victor Babeș" Timișoara

3Facultatea de Medicină, Universitatea "Lucian Blaga" Sibiu

**Contact-rezident autor:** tel. 0741254016, email: cristina.jitian@yahoo.com, adresă de corespondență: Aleea Șelimbăr nr.2A, ap.15, loc. Sibiu, jud. Sibiu.

**Introducere:** Lupusul eritematos este o patologie autoimună, cu evoluție variabilă, de la manifestări cutanate, până la afectare multiviscerală. Lupusul eritematos sistemic (LES) este cea mai severă colagenoză, caracterizată prin manifestări multisistemice și prezența de autoanticorpi, afectând în principal: tegumentul, articulațiile, rinichii, celulele sanguine, și sistemul nervos. Scopul lucrării este acela de a prezenta evoluția unei paciente tinere, cu afectare severă, multiorganică.

**Caz clinic:** Prezentăm cazul unei paciente în vârstă de 27 de ani, gen feminin, care s-a internat în secția de Dermatovenerologie-Spitalul Clinic Județean de Urgență Sibiu pentru următoarele motive: eritem în “fluture” centro-facial, plăci brune cu atrofie centrală la nivel pretragian, plăci alopecice cicatriciale difuze, cu scuamă aderentă, gri-cenușie frontal și parieto-occipital scalp, leziuni papuloase eritemato-edematoase membre superioare. S-au efectuat investigații paraclinice specifice, consulturi interdisciplinare, biopsia leziunilor cutanate. În urma rezultatelor obținute se confirmă diagnosticul de LES cu afectare cutanată, imunologică (anticorpi antinucleari, antiRNP, antiSm, antiSS-A, antiSS-B, antinucleozomi pozitivi), multiorganică (hepatică, renală, cardiacă, pulmonară). Asociat LES a prezentat și sindrom Raynaud, Cushing, dislipidemie mixtă, suprapondere. Pe perioada internării a urmat tratamente sistemice și locale specifice, cu evoluție favorabilă. De menționat este că pacienta a fost diagnosticată și tratată anterior, în alte servicii, pentru dermatită de contact la vopsea de păr.

**Concluzii:** Particularitatea cazului constă în evoluția rapidă, agresivă, și multiplele manifestări clinice a LES, la o pacientă tânără, posibil datorită temporizării tratamentului, de către alte servicii, fiind inițial diagnosticată incorect. Heterogenitatea manifestărilor din LES constituie o provocare atât pentru stabilirea diagnosticului, cât și pentru aplicarea promptă și corectă a tratamentului. Este extrem de importantă tratarea și diagnosticarea precoce, precum și cercetarea, pentru a descoperi noi terapii și modalități de control a complicațiilor.

**Cuvinte cheie:** lupus eritematos sistemic, multisistemic, colagenoză.